Uldis Šteins
Uldis Šteins (dzimis 1935. gada 28. jūlijā, miris 2023. gada 23. maijā) bija latviešu inženieris, horeogrāfs un dejas pedagogs. 7.–11. Deju svētku virsvadītājs, 13.–16. Deju svētku Goda virsvadītājs, svētku “Rīga-800” virsvadītājs, Rīgas Kirova rajona (tagad – Centra rajons) (1965–1980) un Madonas rajona (1981–1985) deju kolektīvu virsvadītājs, kā arī piedalījies četru Baltijas studentu dziesmu un deju svētku “Gaudeamus” sagatavošanā. Viņa vadībā aizvadīti zonālie deju svētki Liepājas (1978) un Gulbenes (1983) pilsētās. 55 gadu garumā bijis tautas deju ansambļa "Vektors" mākslinieciskais vadītājs, vēlāk - Goda vadītājs. Studējis Latvijas Valsts universitātē un Rīgas Politehniskajā institūtā. Saistīts ar tautas deju ansambli "Vektors" jau kopš tā dibināšanas 1958. gadā. 1963. gadā dažus mēnešus bija tautas deju ansambļa "Dancis" mākslinieciskais vadītājs. Paralēli darbam horeogrāfijā strādājis arī kinoindustrijā. Uldis Šteins ir bijis Rīgas Kinostudijas direktors, kā arī pasniedzis kinotehnoloģiju Latvijas Kultūras akadēmijā. Viņš bija filmas "Likteņdzirnas" producents. 2019. gada 29. aprīlī saņēma Dejas balvu par mūža ieguldījumu, tādējādi kļūstot par jaunizveidotā apbalvojuma pirmo Mūža balvas ieguvēju. LPSR Nopelniem bagātais kultūras darbinieks (1973), Triju Zvaigžņu ordeņa kavalieris.